Document ID: 32011D0476

DEĊIŻJONI TAL-KUMMISSJONI
tas-27 ta’ Lulju 2011
dwar rekwiżiti ta’ sigurtà li għandhom jiġu ssodisfati mill-istandards Ewropej għal tagħmir fiss għat-taħriġ skont id-Direttiva 2001/95/KE tal-Parlament Ewropew u tal-Kunsill
(Test b’relevanza għaż-ŻEE)
(2011/476/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2001/95/KE tal-Parlament Ewropew u tal-Kunsill tat- 3 ta’ Diċembru 2001 dwar is-sigurtà ġenerali tal-prodotti (1), u partikolarment l-Artikolu 4(1)(a) tagħha,
Billi:
(1)
Id-Direttiva 2001/95/KE tistipula l-istandards Ewropej li għandhom jiġu stabbiliti mill-korpi Ewropej ta’ standardizzazzjoni. Standards bħal dawn għandhom jiżguraw li l-prodotti jissodisfaw ir-rekwiżit ta’ sigurtà ġenerali tad-Direttiva.
(2)
Skont id-Direttiva 2001/95/KE, prodott jitqies li jkun sikur meta jikkonforma mal-istandards nazzjonali volontarji li jittrasponu l-istandards Ewropej li r-referenzi tagħhom ikunu ġew ippubblikati mill-Kummissjoni f’Il-Ġurnal Uffiċjali tal-Unjoni Ewropea.
(3)
L-Artikolu 4 tad-Direttiva 2001/95/KE jistipula l-proċedura għat-tfassil tal-istandards Ewropej. Skont dik il-proċedura, il-Kummissjoni għandha tiddetermina r-rekwiżiti ta’ sigurtà speċifiċi li l-istandards Ewropej għandhom jissodisfaw u sussegwentement, fuq il-bażi ta’ dawk ir-rekwiżiti, biex jagħtu mandati lill-korpi Ewropej ta’ standardizzazzjoni biex ifasslu dawk l-istandards.
(4)
Il-Kummissjoni għandha tippubblika r-referenzi għall-istandards Ewropej adottati b’dan il-mod f’Il-Ġurnal Uffiċjali tal-Unjoni Ewropea.
(5)
Skont it-tieni sottoparagrafu tal-Artikolu 4(2) tad-Direttiva 2001/95/KE, ir-referenzi tal-istandards Ewropej, li ġew adottati mill-korpi Ewropej ta’ standardizzazzjoni qabel id-dħul fis-seħħ ta’ dik id-Direttiva, jistgħu jkunu ppubblikati f’Il-Ġurnal Uffiċjali tal-Unjoni Ewropea anke fin-nuqqas ta’ mandat mill-Kummissjoni, jekk dawk l-istandards jiżguraw il-konfomità mar-rekwiżit ta’ sigurtà ġenerali stabbilit f’dik id-Direttiva.
(6)
Bid-Deċiżjoni tagħha 2006/514/KE (2), il-Kummissjoni ppubblikat ir-referenzi ta’ disa’ standards Ewropej li jikkonċernaw is-sigurtà ta’ tagħmir fiss għat-taħriġ f’Il-Ġurnal Uffiċjali tal-Unjoni Ewropea.
(7)
Id-disa’ standards Ewropej dwar is-sigurtà ta’ tagħmir fiss li titkellem dwarhom id-Deċiżjoni 2006/514/KE mhumiex appoġġjati minn mandat tal-Kummissjoni adottat skont l-Artikolu 4(1).
(8)
Tlieta minn dawk l-istandards, EN 957-4:1996, EN 957-5:1996, u EN 957-6:2001, ġew sostitwiti minn verżjonijiet ġodda, EN 957-4 + A1:2010, EN 957-5:2009, u EN 957-6:2010. Dawn il-verżjonijiet ġodda kienu adottati wara d-dħul fis-seħħ tad-Direttiva 2001/95/KE u r-referenzi tagħhom ma jistgħux, minħabba f’hekk, jiġu ppubblikat f’Il-Ġurnal Uffiċjali tal-Unjoni Ewropea fin-nuqqas ta’ mandat tal-Kummissjoni li jispeċifika rekwiżiti ta’ sigurtà speċifiċi.
(9)
Sabiex tiġi vvalutata l-konformità tal-verżjonijiet l-ġodda u ta’ kwalunkwe verżjonijiet sussegwenti tal-istandards Ewropej għal tagħmir fiss għat-taħriġ mar-rekwiżit ta’ sigurtà ġenerali tad-Direttiva 2001/95/KE, hemm bżonn li terġa’ tiddaħħal il-proċedura stipulata fl-Artikolu 4 ta’ dik id-Direttiva.
(10)
Il-Kummissjoni għandha għalhekk tiddetermina rekwiżiti ta’ sigurtà speċifiċi għal tagħmir fiss għat-taħriġ bil-ħsieb li jingħata mandat lill-korpi Ewropej ta’ standardizzazzjoni biex jiżviluppaw standards Ewropej rilevanti fuq il-bażi ta’ dawk ir-rekwiżiti.
(11)
Ġaladarba l-istandards rilevanti jkunu disponibbli, u jekk il-Kummissjoni Ewropea tiddeċiedi li tippubblika r-referenza tagħhom f’Il-Ġurnal Uffiċjali tal-Unjoni Ewropea, skont il-proċedura stabbilita fl-Artikolu 4(2) tad-Direttiva 2001/95/KE, tagħmir fiss għat-taħriġ li jikkonforma ma’ dawk l-istandards għandu jitqies li jikkonforma mar-rekwiżit ta’ sigurtà ġenerali tad-Direttiva 2001/95/KE, sa fejn ir-rekwiżiti ta’ sigurtà koperti mill-istandards ikunu kkonċernati.
(12)
Il-miżuri stipulati f’din id-Deċiżjoni huma konformi mal-opinjoni tal-Kumitat stabbilit skont l-Artikolu 15 tad-Direttiva 2001/95/KE,
ADOTTAT DIN ID-DEĊIŻJONI:
L-Artikolu 1
Għall-finijiet ta’ din id-Deċiżjoni “tagħmir fiss għat-taħriġ” tfisser prodott imħaddem jew le minn mutur, użat għal finijiet ta’ taħriġ, eżerċizzju, dijanjosi jew riabilitazzjoni, li jinvolvi movimenti ripetittivi u li jibqa’ fiss waqt l-użu. It-tagħmir jew joqgħod wieqaf mal-art, jew ikun imwaħħal mas-saqaf jew ma’ ħajt jew ma’ struttura fissa oħra.
L-Artikolu 2
Ir-rekwiżiti speċifiċi ta’ sikurezza għall-prodotti msemmija fl-Artikolu 1 li għandhom jintlaħqu mill-istandards Ewropej skont l-Artikolu 4 tad-Direttiva 2001/95/KE huma stipulati fl-Anness ta’ din id-Deċiżjoni.
L-Artikolu 3
Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, is-27 ta’ Lulju 2011.

Labels: 7
3
0